**ב"ה / קהלא / אב עז**

מסכת עירובין

חשבתם שאתם יודעים עד כמה מורכבת היא העבודה סביב העירוב? תחשבו שוב ■ עבודת הקודש, התלאות והקשיים וההתנכלויות, ולעומת זאת: הניסים והנפלאות והסיעתא דשמיא הבלתי מובנת ובלתי נתפסת ■ איך הכל התחיל, לאן זה התפתח, מה בעצם היא עבודת המפקח, איך מתגברים על בעיות גישה, ואיך מתמודדים עם תקלות ומתנכלים, כל זאת והרבה יותר, בשיחה המרתקת לפנינו עם אחד מפעילי וועד עירובין דעדתנו ■ תחילת תחום שבת

- ישראל רוטה -

מטר סוחף יורד בחוץ. רכב השטח נע לאט על שביל העפר הבוצי. עיניו של המפקח סוקרות בקפידה את נקודת החוטים, הוא בוחן בעיניו את העמודים, את לחיי הפח ואת בסיסם באדמה. הכל ב"ה כשורה.

לפי שעה - - -

יום שישי, הצהריים כבר כאן, והגשם מקשה מאוד על הפעולה השגרתית למדי: בדיקת כשרות ותקינות העירוב.

לפתע הרכב עוצר. המפקח מביט אל העמוד. משהו שם לא נראה בסדר. הוא יוצא מן הרכב, הגשם העז מקדם את פניו ללא גינונים. הוא מתבונן בחלקות האדמה שהגשם העז סחף איתו ותשתית הלחי שמתחת לעמוד העירוב - נותר חשוף ובלתי מחובר אל הקרקע.

בעיה.

השעה היא אחר חצות היום. המקום הוא בפאתי אחת השכונות בעיר הקודש ירושלים. בעוד שעות ספורות יתקדש השבת. אין רגע מיותר. טלפון או שניים נעשים, וצמד פועלים מובהל אל המקום במהירות שיא.

עוד בדרך הם מקבלים את פרטי המקרה ומתארגנים בהתאם. מיד עם בואם הם ניגשים לעבודה בתנאים הקשים, לסדר בחסות הגשם העז את חיבור הלחי אל עומק הקרקע.

בינתיים ממשיך המפקח לבדוק את העירוב לכל אורך התוואי, ומשהוא מסיים, הוא עושה את דרכו בחזרה אל צוות העובדים על העירוב, להושיט להם יד.

הם עדיין באמצע העבודה, מסתבר שהתיקון לא קל, ומזג האוויר אינו מטיב עמם. הוא מתכופף עמם ועוזר להם במלאכת תיקון העירוב.

השמש המסתתרת מאחורי עננים כהים, כבר נוטה מערבה. הם מאיצים את מהירות עבודתם, ולאחר שעה ארוכה, כשכל כולם רטובים מגשם ומלוכלכים מבוץ סמיך, הם סוקרים את מעשה ידיהם בסיפוק. ב"ה הם הצילו את העירוב. אלפי ורבבות בני ירושלים לא ייכשלו חלילה בהוצאה מרשות לרשות בשבת.

אין להם זמן רב מדי לשהות במקום, הם מביטים בדאגה אל עבר השמש השוקעת לאיטה. מתיישבים ברכב ודוהרים חזרה הביתה, להספיק אולי ברגע האחרון – טבילה לכבוד שבת קודש - - -

\*

כמו כל דבר, אנו, הרגילים לעירוב, איננו מקדישים די מחשבה כמה עמל ויזע ועבודה רבה ואחריות עצומה – מונחת על כתפי העושים והעוסקים במפעל האדיר הזה של וועד העירובין דעדתינו. כמה שעות של עבודה, מחשבה, תכנון, לימוד, שתדלנות ופיקוח הדבר דורש. ומי מדבר על המשאבים האדירים שהדבר סוחט.

בגיליון בו אנו מציינים את מאה שנות העדה, אין ספק שמקום נכבד שמור למפעל הכביר הזה, שאלפי תושבי ירושלים ובית שמש וכן אלפי הבאים לשבות באתרא קדישא מירון, חבים לו חובת הכרת הטוב גדולה מאוד.

יסודות העירוב בירושלים

לפני שניגש לראיון שקיימנו עם אחד הפעילים, ובו שורטטו קווים לדמות הוועד, ננסה לשרטט תחילה בקצרה את תולדות וועד העירובין, איך ומתי בעצם נולד המפעל המפואר הזה.

האמת שבכדי להתחיל את הסיפור מתחילתו, יש לחזור אחורה כמאתיים שנים, אל שנת התקע"ב. היה זה זמן עלות הגה"ק רמ"מ משקלוב זי"ע אל ארץ ישראל. היישוב היהודי בירושלים התרכז באותם ימים בעיר העתיקה. היו אלו ימי שלטונה של הממלכה העות'מנית האדירה, ששלטה אז על חלקים איתנים מכדור הארץ.

הממלכה העות'מנית המוסלמית אמנם לא השקיעה מאומה בפיתוח הארץ בכלל וביישוב הישן האשכנזי שהתחדש בין חומות ירושלים בפרט. עם זאת, הם כיבדו עד מאוד את היהודים החרדים, וראתה ברבנים האורתודוכסים, כפי שהדעת נותנת, כבעלי הסמכות העליונה לענייני יהודים.

עד שמסופר שבאותם ימים היו עומדים על יד שער יפו שומרים מטעם היהדות האשכנזית והספרדית, כשהם מלווים בשוטר טורקי, והיו מזהירים את היוצאים מלטלטל והיו בודקים את כליהם אם יש בהם בדבר האסור בטלטול בשבת...

העיר העתיקה בעיקרה, בתוכה התרכז היישוב היהודי כולו באותם זמנים, בהיות והייתה מוקפת חומה, לא הייתה זקוקה לעירוב. ורק כאשר המלך ויאללם הגיע לביקור בארץ, ופרצו לכבודו פתח בחומה, אזי התעורר לראשונה הצורך בעירוב. אמנם עירוב פשוט ולא מורכב, אבל אם נרצה לדייק, אזי בעצם זו נקודת ההתחלה...

הרבה שנים לאחר מכן, בשנות התר"מ לערך, החל היישוב היהודי החרדי לגדול ולפרוץ מגבולות העיר העתיקה. עשר שנים קודם לכן, בשנת התר"ל, עלה ארי מבבל, מרנא המהרי"ל דיסקין זי"ע.

פעליו הכבירים של השרף מבריסק למען ביצור היישוב הישן - ראויים ליריעה מכובדת בפני עצמה. היו אלו שנות זהב ליישוב החרדי בעיר, ובימיו נפרצה הארץ, כשחבר העסקנים הצדיקים, ביניהם זכורים לטוב הגאונים הצדיקים רבי שלמה זלמן זלמן בהר"ן, רבי יאשע רבלין ורבי ישעיה אורנשטיין זיכרונם לברכה, החלו לרכוש קרקעות מחוץ לעיר העתיקה והיישוב התפשט והתרחב בכל אזור מאה שערים, משכנות שאננים והשטעטלאך ועוד.

ההתפשטות הזו, מטבע הדברים, העלתה אל פני השטח את בעיית הטלטול ברשות הרבים בשבת. שכן אנשי היישוב היו מורגלים לטלטל ללא הפרעה בגבולות החומה, אך משיצא ממנה, התעורר הצורך לתקן בזה תקנה גדולה.

המפנה האמתי התרחש בחודש אדר התרס"א, עת הגיע הגאון האדיר רבי אליהו דוד רבינוביץ-תאומים זי"ע, בעל האדר"ת, לארץ ישראל, לשמש כיד ימינו של רבה של ירושלים רבי שמואל סאלנט זי"ע שכבר היה ישיש ובא בימים (לבסוף, לדאבון הלב, האדר"ת נלב"ע כארבע שנים בלבד לאחר עלותו ארצה, בג' לחודש אדר א' ה'תרס"ה והוא בן ס"ב שנים בלבד, עוד בחיי רבו גאון ירושלים הישיש רבי שמואל סאלנט).

תכף עם בואו של האדר"ת, החל מבצע שורה של מהפכות הלכתיות בקרב יהודי היישוב. בענייני תרומות ומעשרות, משקולות, ועוד שלל צרכי העיר.

כאמור, בין שאר פעילויותיו, לא התמהמה והחל עוסק בעניין תיקון העירוב לשכונות החדשות מחוץ לחומה במרץ רב. הוא למד ולימד את ההלכות, וקבע את הכללים שמהווים תשתית איתנה לוועד העירובין עד ימינו אנו.

הוא מינה את המגיד הנודע הגאון רבי בן ציון ידלר זצ"ל שיפקח וידאג לכל צרכי העירוב, ואף שילם לו בסתר מכיסו הפרטי את שכר עבודתו ואת חשבון ההוצאות. כך העיד רבי בן ציון עצמו. מובא בספר זיכרונותיו "בטוב ירושלים".

אחר תקופה קצרה אכן התפרסמו בחוצות השכונות החדשות מודעה רבה ומאירת עיניים "בשורה טובה לתושבי ירושלים" ובו נתבשרו הכל על היתר הטלטול בגבולות הערוב החדש.

בשנת ה'תרע"ב, אחר מלחמת העולם הראשונה, קיבלה הממלכה הבריטית את המנדט על הארץ והטורקים נאלצו לעזוב, ואז ענייני העירוב הואצו עוד יותר. בשנת ה'תש"ו השתלטו הציונים על הארץ והבריטים עזבו, ואז התפתח הוועד והתרחב לכל השכונות החדשות החרדיות שנבנו מחוץ לחומות, עד שאט אט היא הפכה למעצמה של ממש, כאשר ערים שלמות מעורבות בידי הוועד של העדה החרדית.

פעילות הוועד עברה והתחזקה ככל שחלף הזמן, ובזמן נשיאות מרן הגאב"ד הרמ"א פריינד זיע"א, מינה את דומ"ץ דעדתינו הגאון הבלתי נשכח רבי יעקב בלוי זצוק"ל, שבימיו הייתה עדנה עצומה לכל נושא העירוב, ואף כתב את הספר המופלא "נתיבות השבת" על הלכות עירובין, שמהווה אבן יסוד הלכתי בכל הנוגע לדיני העירוב.

באחרית ימיו של הגר"י, כאשר נחלש מאוד וכבר לא היה בו די כוח להמשיך לעמוד על משמר העירוב כבעבר, היה מבקש מעסקני העירוב שעלו להיוועץ ולהידבר עמו, לשוחח עם בנו הגדול הגה"צ רבי חיים יוסף בלוי שליט"א, מו"ץ דעדתנו. ולאחר שנלקח אל בית עולמו, ביום ג' לחודש שבט ה'תשע"ג, נכנס בנו רבי חיים יוסף תחתיו לרבנות השכונה וכן לרבנות וועד העירובין, ויחד עם מו"ץ דעדתנו הרה"ג רבי יצחק רוזנבלט שליט"א, הינם משמשים כיום כרבני וועד העירובין המפואר, והוראותיהם ופסקיהם הבהירים שהם לעיניים – מכוונים את פעילות הוועד דבר יום ביומו. ובעיר בית שמש, נתמנו הרבנים המורים בענייני העירוב העירוני ע"י הגר"י בלויא זצ"ל, הרה"ג רבי נפתלי צבי רוטנברג והרה"ג רבי מאיר הלר שליט"א.

להכיר בעבודה...

ולאחר תמונת הרקע הזו, ניתן לגשת למה שקורה בימינו.

ובכן, המשימה הראשונה שעמדה בפנינו בבואנו לערוך את הכתבה הזו, הייתה להשיג את העסקנים לשיחה. ולאו מילתא זוטרתא היא. הם עסוקים ברוב ימי השבוע מבוקר עד ליל, ידיהם מלאו עבודה רבה, ואין פנאי להיפגש לשיחה. במחצית השבוע השני אין בכלל על מה לדבר, ובחציו הראשון, לאחר ניסיונות ודיבורים רבים עלה בידינו לפגוש את אחד הפעילים החשובים (שביקש להישאר בעילום שמו, תוך שהוא מדגיש כי אינו אלא אחד מהצוות המסור ואין לנו אלא לכבד את בקשתו). לצורך הנוחות נקרא לו ר' דוד.

מסתבר שלהיפגש זה לא הכל. מיד כשעליתי על רכב השטח של הפעיל, וסברתי שהכנתי עצמי כראוי לראיון, הוא שואל אותי: "מה בעצם אתה חושב היא העבודה של המפקח?"

למרות שחשתי מעט חוסר נוחות נוכח חילוף התפקידים המפתיע, ניסיתי את כוחי: "טוב... נראה לי שבכל סוף שבוע עליו לעבור על פני כל החוטים ולבדוק שהם אינם קרועים", עניתי את התשובה שמן הסתם כל אחד שאינו בקי בעבודה היה משיב.

אבל הוא מסתיר גיחוך. זה אפילו לא פסיק קטן מן העבודה הרבה שלהם. ומסתבר שהבורות היא לא רק שלי, אלא היא נחלת הכלל. הציבור ברובו אינו ממש מבין עד כמה גדולה ומורכבת היא עבודתם של מפקחי וועד העירובין, ועד כמה יגע יזע ועמל היא דורשת מהם דרך קבע.

"ובכן", אני שואל, נכנע, "אז מה בעצם היא העבודה?"

כאן הוא עובר למעין שיחה הלכתית מאירת עיניים של ממש. "תראה דיברת על הבדיקה השבועית, אמרת שהמפקחים בודקים אם החוט לא נקרע במהלך השבוע ומאורעותיו. והאמת היא שיש עוד המון דברים הפוסלים בעירוב. ויש חוטים לא קרועים שהם פסולים. ואנסה לתת לך מספר דוגמאות פשוטות:

א. על גביו

"ההלכה הפסוקה אומרת שחוט העירוב חייב להיות "על גביו". זה אומר, שהחוט שנמתח בין הלחיים מוכרח לעבור על ראש העמודים משני הצדדים. אם נניח החוט, מכל סיבה שבעולם, תוסט לצד העמוד - העירוב פסול לכל הדעות.

"אולי זה נשמע לך פשוט", אומר לי ר' דוד, "אבל דע לך שמדובר בפרט שמצריך מיומנות עצומה וכרוך בטורח אדיר, לדאוג קודם כל לבנות את העמודים ישרים כפלס במאת האחוזים (מהטעם שיובא להלן) ולמתוח את החוטים בצורה כזו שחלילה לא ייצאו מצד העמודים.

"אבל מעבר להשקעה בבניית העירוב, הרי הדבר הזה הוא חלק מרכזי מאוד בפיקוח העירוב. המפקחים שלנו בודקים בקפדנות את הדבר הזה מדי ערב שבת, ולא פעם קרה שהיינו צריכים לסדר את העירוב כאשר רכב כבד או משהו דומה עבר באמצע השבוע מתחת לעירוב ומתח את החוט והסיטו לצד העמוד ובעצם פסל את העירוב בעוד החוט מתוח על עומדו.

"באופן אישי אני יכול לספר לך", אומר לנו ר' דוד, "שמדי פעם כשאני נקלע אל כל מיני כפרים ועיירות גדולות, אני מבחין בעירוב הכללי ורואה שם בעיות שכאלו לאין ספור. גם אם יש שם מפקח מדי שבוע.

"בסייעתא דשמיא, המפקחים שלנו מאומנים לבדוק, בין היתר, גם את הפרט הקטן הזה לכאורה, שעשוי לפסול את העירוב כולו, ומנגד, הוא אינו בולט לעין לאיש פשוט מן השורה, שכלל אינו יודע כי יש בכך בעיה".

ב. על גבי קרקע

ר' דוד ממשיך אל דוגמא נוספת שתבהיר לנו מעט את מורכבות העבודה, "עמודי העירוב עליהם להיות קבועים במקום חשוב על גבי הקרקע בתוך רשות העירוב. במידה ויש בין העמוד לקרקע רווח גדול מג' טפחים (שהן 23 ס"מ לשיעור הגר"ח נאה) העירוב פסול לכל דבר!

"אם לא בודקים זאת בעיניים בוחנות מאוד, הרי שבקלות רבה ייתכן שהעירוב פסול יחד עם חוטיו השלמים למהדרין. באזורי בניה למשל, אנו יכולים למצוא מדי שבוע עמודי עירוב שעומדים למעשה באוויר יותר מג' טפחים. מצוי שהפועלים חופרים בסמוך לעירוב, ולאחר מכן שופכים סביב העמוד עפר ואבנים, ובעצם יוצא שהעירוב עומד על אוויר ורק העפר סביב ממשיך להחזיק אותו. והעירוב באופן כזה - פסול!

"במקרים רבים כאלו אין לנו מנוס מלהתקין עמוד חדש לגמרי!

"ישנם אנשים, וגם כאלו העוסקים בענייני עירובין, שלא מבינים את חשיבות הפרט הזה, וגרוע מכך יש עירובין רבים, במושבים, שמפקחיהם אינם יודעים כלל לבדוק זאת" אומר ר' דוד, ומתחייך לפתע כשהוא נזכר: "איך אמר לנו פעם קבלן בניה שאינו שומר תורה ומצוות כשהחלפנו עמוד בעקבות בעיה כזו, הוא אמר: 'אתם הדתיים עושים לכם כל מיני הלכות מוזרות ומבזבזים כסף סתם... הרי העמוד הישן עמד טוב! למה סתם להחליף??' לך תסביר לו שאנחנו לא מחפשים 'עמוד טוב' אלא עירוב כשר..."

ג. חוט יוצא מבין הקנים

"עוד נקודה חשובה שספק גדול אם יש הרבה מבין הקוראים שידעו", ממשיך ר' דוד, "פוסקים רבים קבעו שאם חוט העירוב יוצא מבין העמודים יותר מג' טפחים על ידי הרוח, העירוב פסול לכתחילה. ואם יש עצם זר, כמו עצים, כבלי חשמל, וכדומה, שמזיז את החוט - רבים מן הפוסקים סבורים כי עירוב כזה הוא פסול.

"הפרט הזה, שוב, נאמר בקלות, אבל בוועד העירובין כמובן מקפידים עליו מכל משמר, ומשקיעים עשרות שעות של יגיעה ועמל רב בזה. המפקחים בודקים בכל פעם בשבע עיניים אם יש עצם כלשהו הנוגע בחוט, אם יש חוט חשמל, מוט וכל דבר שנוגע בחוט, ומסדרים אותו חזרה שיהיה נקי מצד אל צד.

"קשה לי לתאר לך כמה שעות משקיעים המפקחים בעבודות גיזום עצים וקציצת ענפים וצמחים שעלולים להגיע אל העירוב ולהסיט אותו ולו במשהו, והדברים הללו נעשים מורכבים עשרת מונים בתקופות הצמיחה, הגשם והשלג והרוחות. יש מקרים שהדבר מצריך כלים מיוחדים, ותמיד הוא מצריך תכנון מפורט איך למעט מראש לפגוע בעצים. אגב, רבני הוועד הורו לנו היתר מיוחד בשנת השמיטה לגזום את העצים המפריעים לעירוב, רק לצורך כמובן.

"ועל הציבור לדעת זאת, שכן לא כל אחד ולא כל מפקח פרטי יכול לדאוג לכל הדברים הללו. וכמה פעמים ראינו במקומות פרטיים כמו אתרי נופש או שאר מקומות, שהעצים מושכים את החוטים בצורה כזו שאין מי שיוכל להתיר עירוב שכזה אפילו בדיעבד..."

הידורים בחומרי הגלם

כמובן ששלושת הדוגמאות הללו הינם אך על קצה המזלג. אבל מלבד עניין הפיקוח, משקיעים בוועד העירובין בלי סוף כוח ומוח להפוך את העירוב למהודר עד כמה שאפשר. חלק ניכר מן החומרות שהונהגו בוועד - נולדו בתקופת חבר הבד"ץ הגאון רבי יעקב בלוי זצ"ל. רבי יעקב, הנהיג הרבה מאוד הידורים, בכדי לצאת ידי רוב השיטות.

הנה לדוגמא, ישנם דעות מחמירות שמצריכות שצורת הפתח יהיה ישר לגמרי, ואם הוא מתעקם, מן הרוחות או ממשובות משחקי נעורים וכדומה, העירוב נפסל. (ידועה בזה דעת החזו"א שעיקר עמוד העירוב הוא עשרת הטפחים הראשונים שלו, וממילא, ברגע שהעמוד מתעקם – נמצא שהחוט כבר לא נמצא מעל גבי עיקר העמוד, והרי שצורת הפתח חסר). מהסיבה הזו, ובכדי למנוע את המכשלות הללו, החליפו לפני כעשרים שנים את כל הלחיים בעירוב לעמודים עבים ומוצקים שאינן מתעקמים בקלות.

כך גם החוטים, הם אינם חוטים ממה שנשאר בטמבור... אלא הושקעו מחשבה ומשאבים גדולים בבחירת חוט דיג חזק ואיכותי וכמובן יקר מאוד...

כמו כן, בוועד העירובין אינם מקמצנים במרווחי העמודים. אדרבה, מקפידים לצמצם מרווחים בכדי שהחוטים יהיו נמתחים היטב ויעמדו בין הקנים ולא יוסטו גם בשעת הרוחות החזקות.

ויש מקרים מסובכים שמצריכים גאונות מחד ויכולת ביצוע מאידך. למשל, צורת הפתח במורד הר, שם מקפידים להעמיד עמודים כפולים, האחד גבוה ומשנהו נמוך, בכדי שהחוט ימשיך להיות שווה ביחס לאוויר העולם, דבר המעכב לפי כמה שיטות.

ועוד ועוד ועוד... יכלה הגיליון ולא יכלו ההידורים והשיפורים שהופכים את העירוב דעדתינו, ללא ספק, לעירוב המושקע והמהודר והמפוקח ביותר.

דיפלומטיה, תחכום ומסירות נפש

הרבה לפני עבודת הפיקוח של יום חמישי ושישי, הם עסוקים בפתרון בעיות שצצות חדשים לבקרים. הם נאלצים להשתמש רבות בערוץ הדיפלומטי בכדי 'להחליק' כל מיני מהמורות שמנסות להפריע לפעילות הוועד.

לאורך השבוע ורחבו, נציגי הוועד באים בדברים עם קבלנים ויזמים, עם רשויות שמבצעות עבודות כביש והרחבות, ואפילו עם גורמים שאינם יהודים שקורה והם יכולים להפריע. כמו אותו פעם שנאלצו לקבוע עמוד עירוב בסמוך לכנסייה נוצרית טמאה, אבל, כמובן, כמקיימי ההלכה של עשיו שונא ליעקב באדיקות ראויה לשמה - הם לא הסכימו בשום אופן. עד שהעלה אחד מנציגי הוועד את הרעיון הגאוני - לחבר את חוט העירוב לתמרור שהוצב בסמוך לבניין, ולזה כבר לא הייתה להם שום סיבה להתנגד.

היום, לאחר שנים רבות כל כך שוועד העירובין פעיל בגזרות ומקומות רבים כל כך, הפיקוח של העירוב מורשה לעבור בשלל מקומות סגורים לכניסת אזרחים, לאחר עבודת דיפלומטיה מייגעת ומסועפת עם כל מיני רשויות, ביניהם בתי חולים, אתרי בניה ומתחם אוניברסיטה. בדרך כלל מתעוררות היום בעיות, בעיקר בעת החלפת משמרות. כשמנהלים חדשים באים למוסדות הללו בהם מורשים מפקחי הוועד לעבור, ומנסים לערער על זכויותיו. אבל עם הניסיון ארוך השנים שהצטבר אצל הפעילים, עד מהרה מיישרים גם המנהלים קו עם הקביעות שהוצבו הרבה לפניהם ובע"ה יעמדו גם הרבה אחריהם...

בתקופת העבודות על תוואי הרקל"ה בירושלים, ידע הוועד קשיים רבים בעניין עמודי העירוב באזור, אולם בהמשך למדו בחברה המבצעת - לשתף פעולה, ומני אז עשו הכל בתיאום מושלם.

"למרבה הפלא", מציין ר' דוד, "דווקא העקביות של המפקחים והפעילים והמסירות נפש שלהם, מעוררים לא פעם תגובות הערצה מיהודים שאינם שומרי תורה ומצוות עמם אנו באים במגע בענייני העירוב".

התקנת העירוב

עד כה בעצם דיברנו בעיקר על עבודת הפיקוח ותחזוקת העירובין הקיימים. אבל חלק אדיר מן הפעילות היא בכלל הקמת עירובין חדשים בשלל מקומות ושכונות מתרחבות.

**מה לגבי תכנון והעמדת עירוב חדש כשיש צורך? במה זה כרוך?**

"ובכן, ישנם פרטים רבים שצריכים להילקח בחשבון בעת התקנת עירוב חדש", מגולל בפנינו ר' דוד. "אתן לך מספר פרטים כדוגמא: הקרקע למשל, לאורך קו העירוב, מוכרח להיות מוכשר על פי כל פרטי ההלכה, והצורך הזה מביא אותנו לא פעם בעת התקנת עירוב להביא למקום טרקטור שיכין את השטח כראוי. המרחקים בין העמודים, גובהן בעת שיפוע, חוזקן.

"כמו כן, בדרך כלל משתדלים, במידה והדבר אפשרי, שהעירוב ייבנה במקום שיהיה נגיש לעבור בסמוך אליו עם רכב הפיקוח, או לכל הפחות שיהיה קל להגיע לשם רגלית, הן לפקח והן לתקן במידה ויש צורך בתיקון.

"בנוסף, כפי שכבר הזכרתי, לוקחים בחשבון את כל המפריעים שעשויים לצוץ ולסכן את כשרות העירוב. היינו, מנסים להרחיק את העמודים ומיקומי החוטים כמה שיותר מאזורי צמחיה ועצים, בלא שכבלי חשמל ועמודי תאורה יוכלו להוות הפרעה, ואת זה בודקים לכל אורך תוואי החוט. כך גם, במידת האפשר, בודקים שלא יהיו תשתיות צנרת וביוב, חשמל וכבלי תקשורת, בכדי לא להוות פגיעה בהם ושלא תהיה סיבה לחברות העבודה השונות להרוס את העירוב".

ההיקפים הבלתי נתפסים

וזה הזמן, לאחר שקיבלנו פיסות מושגים על מהות העבודה והעמל הכרוכה בתיקון והעמדת העירובין, להבין על איזה הקיפים מדהימים מדברים.

ובכן, נכון להיום, העירוב בירושלים מקיף מלבד את מרבית השכונות החרדיות הגדולות והמרכזיות ודרכי הגעה מרכזיים. כמו: הכניסה לעיר, שדרות בן צבי, כביש רמות, העיר העתיקה ועד לשכונת שמעון הצדיק ובית החולים הר הצופים (שימו לב, גם שכונות שתושביו לא ממש משתייכים לחוגי עדתינו, נקודה זעירה למחשבה...).

ובואו נעבור למספרים: וועד העירובין מפקח מדי שבוע על כאלף ושש מאות עמודי עירוב בשלושת הערים המעורבות על ידה! זהו מספר מדהים בהתחשב בשורת העניינים אותם בודקים המפקחים כפי שכבר פורט.

כאן יש להזכיר שמרבית היקף העירוב מורכב ממחיצות בניינים וחומות וגדרים קיימים, שגם אותם בודקים כסדר לכל אורך התוואי האם לא נפרצו או נפסלו מלשמש כמחיצה (למרות שניתן היה לסמוך על חזקת קיומם). צורות הפתח, העמודים והחוטים, הם רק במרווחים שבין המבנים הללו!

שוב במספרים: בירושלים לבד הקיף העירוב עולה על 45 ק"מ! ובבית שמש ומירון עוד עשרות ק"מ! שכן העירוב לא רק מקיף את השכונות כטבעת, אלא נכנס אל תוך השכונות, במקומות מסוימים יש עירובין כפולים, עירוב עד הכביש המפסיק, ומהכביש וגם אחד שכולל את הכביש...

ההוצאות, מטבע הדברים, הן כבירות. לקיים את מערך הפיקוח על כל עובדיו והוצאותיו ומחירי החומרים, דורש משאבים עצומים שמשולמים על ידי הנהלת עדתנו, שרות שאף השגחה בעולם אינו עושה למען הציבור. וכמובן ואין אפילו צורך לציין שהוועד אינו נהנה ולו בקמצוץ מכל תקציב או כסף שאיננו על טהרת הקודש.

סייעתא דשמיא ומסירות נפש

רק כעת הגיע הזמן לשאול את ההיפך:

**ר' דוד, איך באמת משתלטים הוועד על כל העבודה הרבה? איך אפשר לקיים מערך אדיר שכזה בירושלים, בית שמש, מירון ועוד?**

"חז"ל כבר אמרו", אומר ר' דוד, "שבדרך שאדם רוצה לילך מוליכין אותו. ואכן, גם רבני הוועד וכן הפעילים וכך גם הציבור הרחב – כולם רוצים לילך בדרך הכשרה והמהודרת ביותר בשבת. וב"ה, אנו רואים סיעתא דשמיא מופלאה על כל צעד ושעל, שברור שהבורא הוא זה שמוליך אותנו בדרך הזו.

"ובצד זה, ברור לכל, כי זכותם הגדולה של אבות העדה הגאונים הצדיקים מנוחתם בגנזי מרומים ולהבל"ח הרבנים חברי הבד"ץ, שמכוונים ומסייעים בשלל המשימות הניצבות על פתחי הוועד.

"ומלבד זאת, אין כל ספק שדווקא ההקפדה הגדולה עד כדי מסירות נפש ממש - לעמוד על כל תג וקוצו של יו"ד בכל פרטי הלכות העירוב, וזכות רבבות אלפי היראים והשלמים הנהנים מן העירוב, אף היא בוודאי עומדת לימיננו בעבודת הקודש".

סוגיות קשות בעירובין

לא חפה דרכה של וועד העירובין מתלאות. לא אחת נתקלים הפעילים במקרים שכמעט וגורמים להם להרים ידיים. לפעמים, זמן קצר לפני כניסת השבת מגלים המפקחים בעיה כלשהי בעירוב, ובמקרים כאלו אם לא פועלים תכף ומיד, הרי שמסתכנים בהכשלת רבבות הסומכים על העירוב.

"זה אולי לא יאמן", אומר לנו ר' דוד, "אבל בעשרים וחמש השנים האחרונות היו לא יותר משני מקרים בודדים בהם נאלצנו להודיע ולהכריז לתושבי מקום שאין להם עירוב לאותו שבת. וזה בעוד שכל כך הרבה פעמים אנו כן נתקלים בבעיות חמורות בזמן קצר, אבל כמעט תמיד, ברגע האחרון, הקב"ה מסייע בעדינו לפתור את הבעיה על הצד הטוב ביותר, בעוד כל יושבי העיר אינם מעלים בדעתם כמה קשה עמלו כאן עד סמוך לכניסת השבת בכדי להכשיר את העירוב".

**וכאן אנו באים לסוגיית הנזקים בעירוב. מה בעצם הם הנזקים שעשויים לפגוע בעירוב?**

"ובכן", סוקר ר' דוד, "הנזקים מתרחשים בעיקר ע"י רכבים גדולים שפוגעים בתשתיות העירובין, בניות ועבודות שטח שהפועלים אינם מבינים מה זה החוטים הללו. יש גם מקומות שעלינו לתקן עירוב והתנאים הסביבתיים מקשים מאוד, כמו תיקון באמצע כביש מהיר, או במקומות שהרכב אינו יכול להגיע לשם. וכמובן שיש גם פעמים לא מעטות שההפרעות באות דווקא מיהודים, יזמים או תושבים שמקדישים מלחמה נגד העירוב שמסמל, לדידם, כפיה דתית...

"בדרך כלל", מפתיע ר' דוד בעובדה הבאה, "היהודים שאינם שומרי תורה ומצוות אינם מתנגדים לענייני דת. העניין שאינם יודעים ואינם מכירים בחשיבות, אבל במרבית המקרים לאחר שמדברים ומסבירים להם הם מתרככים. אין להם שנאה אנטית. הם רק רוצים שיעשו זאת 'בצורה מסודרת' לדבריהם.

"הפתרון שעובד כמו קסם, ברוב המקרים, לא יאמן אבל זו פשוט טפיחה על השכם, דיבור על הזכות הגדולה שיש לו בכך שהוא מסייע למצווה גדולה כל כך, ובמרבית המקרים הם אפילו נרתמים בשמחה להיות לעזר..."

ארבעה עשר עמודי עירוב בעשרים שעות

ועם כל זאת, כאמור, ברור שיש מקרים מורכבים שהשנאה עמוקה יותר. במקרים כאלו, כשבוועד רואים שאי אפשר לסדר את העניינים בדרך השיחה והפיוס, אזי עוברים לפתרונות מתוחכמים יותר. לעיתים אפילו צובעים את העמודים בצבעי הסוואה, שלא יפריעו ולא ישמשו כסדין אדום בפני שונאי הדת בתקופות השנאה. ואם אין ברירה, פשוט עוברים לתכנית ב'. כלומר, עושים מסלול עוקף מכשול, בכל מקום לפי הצרכים והאפשרויות במקום.

"אני נזכר בסיפור אחד לדוגמא", משתף אותנו ר' דוד, "היה זה לפני כחמש עשרה שנים, ביום חמישי אחד, בעת סיור הפיקוח השגרתי מצאנו בדרך המובילה לבית החולים שערי צדק, שכידוע משמשת יהודים רבים, כי השלטונות הרסה לנו שורה של ארבעה עשר עמודי עירוב, שעמדו שם שנים ארוכות, בטענה המגוחכת והמוזרה ש"אין זה מתאים לנוף ולחידוש פני העיר"...

"טוהר הנוף, זו כנראה סיבה מספיק טובה עבורם להרוס משהו קיים עשרות שנים ששוויו מסתכם בעשרות אלפי שקלים והוא מהווה חמצן לעשרות אלפים היראים, בערב שבת ללא כל התראה מוקדמת, ולהשאיר את העיר ללא עירוב בשבת.

"תכף נדברנו עם רבינו הגדול רבי יעקב בלוי זי"ע, ושטחנו לפניו את המקרה המרתיח הזה על כל צדדיו, והצענו כי לכאורה אין מנוס מלהכריז כי אין עירוב כשר בשבת זו.

"בניגוד למה שחשבנו", מספר ר' דוד, "שהנכון הוא לצאת במלחמת אש דת השערה, ולהוציא את הציבור הנאמן למחות נגד השלטון המתאכזר לענייני הדת בנימוקים שאין בהם מאומה מלבד רשעות גדולה, אמר לנו רבי יעקב שהוא מסכים כי זו הדרך שיש לנקוט בה, אולם אם נרצה לעשות את הדבר הנכון עוד יותר, יש לראות לתקן את העניין עוד לפני התקדש השבת. שכן מי יודע אם יהיו יהודים רבים שלא ישמעו את ההכרזה ויבואו חלילה לידי טלטול בשבת, מה גם שכלל ישראל הם לא בני ערובה לפשעי שלטון הרשע. שח לנו בכאב...

"לא היינו בטוחים שאנו שומעים טוב. להעמיד ארבעה עשר עמודי עירוב תוך פחות מעשרים שעות? זה נשמע לנו דמיוני לחלוטין. אבל חזקה עלינו הוראתו של רבינו ואכן, בלי לבזבז זמן יצאנו אל המשימה האדירה הזו, ותוך זמן קצר הפעלנו את כל המערך, הזעקנו צוות עובדים מיוחד, הביאו כלים וחומרים מיוחדים ובמאמץ עליון שמנשך על פני כל שארית הלילה ולמחרתו ביום השישי עד זמן קצר קודם התקדש השבת, וכך, במסירות נפש של ממש, הועמד העירוב על תילו בלא שיהא לציבור הרחב בדל של מושג אודות מאמץ עליון זה..."

הא לך מושג מה זו האחריות ואיזוהי ועד היכן היא מגעת, הרובצת בראש מעיינם של רבני העירוב בהשגחת עדתנו.

לחי מאת אליהו הנביא...

לסיום השיחה המרתקת אנו מבקשים לשמוע איזו עובדה מעניינת, אירוע מיוחד, סיפור פיקנטי, שהתרחש במסגרת עבודת הקודש של הוועד.

ומסתבר שרק עם השאלה הזו אפשר יהיה למלאות ספרים עבי כרס. ובכל זאת, בחרנו סיפור אחד מיוחד, שמצביע על הסיעתא דשמיא המופלאה המלווה את המפעל הזה לכל אורך דרכו המיוחדת, וזאת בוודאי בעקבות מסירות הנפש המופלאה של ראשיו ופעיליו בכל ערב שבת תמיד.

היה זה לפני מספר חודשים, כאשר אחד המפקחים באזור בית שמש היה בעיצומו של סיור ביום שישי. השעה הייתה בסביבות ארבע אחר הצהרים, זמן קצר לפני התקדש השבת (מסתבר שדווקא אז מתרחשים כמעט כל הסיפורים המרתקים...)

באמצע הסיור הוא מבחין לפתע כי הרשויות גידרו מחדש שטח מסוים, והבליעו את אחד מעמודי העירוב אל תוך הגדר החדשה. הדין במקרה כזה הוא שיש להתקין לחי חדש מחוץ לגדר. ואכן, הפקחים מונחים במקרים כאלו לאלתר לחי זמני לאותה שבת מכל אשר ימצאו בסביבה, ולאחר השבת ישובו להתקין לחי קבוע.

המפקח החל תר ומשוטט במטרה למצוא קרש כלשהו שעשוי לשמש כלחי זמני, אך משום מה לא הצליח למצוא. הוא מרחיק לחפש כאן ושם, הולך להתם וחוזר להכא, ושום דבר. אין לחי. השעון ממשיך להתגלגל והשמש ממשיכה לנטות ופתרון למצב לא נראה באופק.

לאחר חצי שעה של חיפושים עקרים עצר המפקח, חשבון פשוט גילה לו שגם אם ירצה – לא יצליח לחזור לעיר להביא פלטה מתאימה ולשוב ולהתקין אותה. דמעה רותחת התגלגלה מעיניו, הוא פנה אל השמים המאפילים מעליו: "ריבונו של עולם", אמר, "עשה למענך ולמען כבוד השבת! שחלילה לא יצטרכו בניך להיכשל באיסור הוצאה מרשות לרשות בשבת!"

עוד תפילתו מתרחשת על שפתיו הוא שומע נהמת מנוע מאחוריו, הוא מסתובב ונדהם לראות רכב טרנזיט ישן עוצר בסמוך אליו, באמצע השום מקום, ואדם בעל חזות ערבית יוצא ופותח את הדלתות האחוריות, וללא שום סיבה הגיונית נראית לעין הוא משליך שני מדפי עץ מהוקצעים לכיוונו. ללא אומר ודברים האדם שב ועולה בחזרה אל הרכב ודוהר הלאה משם כלא היה.

המפקח הנרגש מיהר להתקין את הלחי האחד ולהכשיר ברגע האחרון את העירוב, ואת השני הוא לקח עמו למזכרת.

בהמשך, הוא ציין על גבי הקרש השני את המילים אפופות הסוד: "לחי מאת אליהו הנביא"...